**O-ntâlnire**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când m-a văzut, dintre femei

S-a dezlipit deodată;

Când i-am vorbit, privirea ei

Zâmbea înviorată.

Dar a privit în ochii mei

Şi-a stat întunecată.

Nici braţele să le ridic

Eu n-am avut puterea,

Şi nici cuvinte să răspic:

Şi mă-ngrozea durerea

Că nici c-un semn, nici cu nimic

Ea nu-mi mustra tăcerea.

Ce-am zis pe când mă săruta

Eu nu-mi aduc aminte;

Şi-am stat încremenit, şi sta

Şi ea fără cuvinte:

Şi morţii se revăd aşa

Când ies de prin morminte…

Eu am visat… Dar mă gândesc

Că poate-aşa mi-e dată,

Aievea visul să-mplinesc,

Vai, mamă supărată,

Decât aşa să te întâlnesc,

Mai bine niciodată!